2016. aastal müüdi Eestis kokku 22 429 uut sõiduautot. Sellest rohkem on uusi sõidukeid müüdud vaid aastatel 2006-2008. Võrreldes 2015. aastaga müüdi mullu 2082 sõiduautot rohkem. Kokkuvõttes võib öelda, et 2016 oli Eesti mõõtkavas hea autoaasta!
Jõulukuul jäi uute sõiduautode müük traditsiooniliselt tagasihoidlikumaks kui eelnenud kuudel, aga ületas siiski 2015. aasta detsembri müügi 2,8 protsendiga. Kokku müüdi detsembris 1304 uut sõiduautot.
2016. aastal kokku müüdi Eestis 22429 uut sõiduautot, mis ületas 2015. aasta müügi 2082 autoga ehk 10,2 protsendiga.
KÕIGE ROHKEM MÜÜDI VÄIKE-KESKKLASSI AUTOSID
Müüt sellest, et eestlased eelistavad suuri autosid, ongi müüt. Selgub, et me sarnaneme järjest rohkem teiste arenenud Euroopa riikide kodanikega, kes eelistavad väiksemaid autosid. Möödunud aastal osutusid Eesti automüügi edetabelis kõige populaarsemaks just väike-keskklassi autod: need moodustasid kogumüügist tervenisti 28,2%.
Järgnesid keskklassi sõidukid 15,8 protsendiga ning keskmise suurusega ja väiksemad maasturid, vastavalt 14,8% ja 13,5% kogu müügist. Eksporti läks 2016. aasta jooksul 1096 uut sõiduautot.
TOYOTA, HIP-HIP! JA KOKKUVÕTTES KÕIGUTAMATU ESIKOLMIK
Automarkidest oli 2016. aastal edukaim Toyota 3527 sõiduautoga, sellele järgnesid Škoda ja Volkswagen, vastavalt 2493 ja 1781 müüdud uue sõiduautoga. Neljandaks kerkis kogu aasta lõikes Renault 1747 müüdud autoga ning viiendalt kohalt leiame Honda 1542 müügiühikuga.
Hea meel on Opeli üle, mis end esikümnesse võitles – tundub, et eestlaste eelarvamused hakkavad lõpuks ometi murenema. Opeli hea hinna-kvaliteedisuhtega uuenenud mudelivalik on end ka igati õigustanud. Kiitust pälvib ka prantsuse lõvikutsikas Peugeot, mis esikümne 878 müüdud sõiduautoga uhkesti lõpetab.
|Koht||Mark||2016 kokku|
|1||TOYOTA||3,527|
|2||ŠKODA||2,493|
|3||VOLKSWAGEN||1,781|
|4||RENAULT||1,747|
|5||HONDA||1,542|
|6||KIA||1,227|
|7||NISSAN||1,182|
|8||SUBARU||1,031|
|9||OPEL||887|
|10||PEUGEOT||878|
.
MUDELIMÜÜGI TIPUS ŠKODA OCTAVIA JA 2 TOYOTAT
Populaarseimaks mudeliks aga osutus 2016. aastal Škoda Octavia, mida osteti 1145 tükki. Esikolmikusse mahtusid ka kaks Toyota mudelit, Avensis 845 autoga ja Auris 764 autoga.
Ütleme nii, et see “mahtumine” on suhteline mõiste, eestlased on oma autovalikus olnud viimastel aastatel kõigutamatud ning vaadates, millega Toyota ja Škoda tänavu üllatada kavatsevad, siis ei oska sellele trendile äkilist lõppu küll lubada.
|Koht||Mark||Mudel||2016 kokku|
|1||ŠKODA||Octavia||1,145|
|2||TOYOTA||Avensis||848|
|3||TOYOTA||Auris||764|
|4||NISSAN||Qashqai||741|
|5||HONDA||CR-V||695|
|6||VOLKSWAGEN||Passat||678|
|7||TOYOTA||RAV4||595|
|8||SUBARU||Legacy||566|
|9||KIA||Sportage||544|
|10||ŠKODA||Fabia||526|
.
TARBESÕIDUKITE TUNTAV MÜÜGIKASV
Tarbesõidukite turul toimus 2016. aastal samuti märkimisväärne tõus ja kokku müüdi 4972 uut tarbesõidukit, mis ületas 2015. aasta müüginumbrid 8,7% võrra.
Kui detsembris müüdi enim Citroeni sõidukeid, siis aasta kokkuvõttes osutus edukaimaks margiks Peugeot 784 müüdud tarbesõidukiga. Kaugele ei jäänud 717 müüdud autoga maha ka Citroen ja kolmandaks tõusis Renault 558 autoga. Veokite esikolmiku moodustasid 2016. aastal Volvo (286), Scania (261) ja Mercedes-Benz (113).
Allikas: AMTEL. Pilt: Accelerista